聞師川諫議至漳州作建除字詩十二韵迓之
作者：洪炎
朝代：宋

paragraphs: 建武下詔書，海嶠識明主。
除吏得陽城，所喜逸民舉。
滿腹懷經綸，筆間含露雨。
平生相期心，中興爾乎取。
定交自疇昔，契闊及再暑。
執熱子南來，五月憩漳浦。
破啼謀一笑，預置風月俎。
危言儻可陳，正學當盡吐。
成虧在須臾，得失宜熟數。
收功謝王魏，取道迹傅呂。
開茲衆正路，慰彼蒼生苦。
閉關拒他盜，拂席招巢許。